b'\n_START_ARTICLE_\nAle\xc5\xa1 Hojs\n_START_SECTION_\n\xc5\xbdivljenjepis\n_START_PARAGRAPH_\nLeta 1988 je diplomiral iz gradbeni\xc5\xa1tva. Po diplomi se je zaposlil na Republi\xc5\xa1ki upravi za ceste, kjer je opravljal funkcijo nadzornega in\xc5\xbeenirja, nato je bil med letoma 1990 in 1992 odgovorni projektant v podjetju Givo. Od leta 1992 do 2006 je bil zaposlen na podjetju Vodovod-Kanalizacija v Ljubljani, kjer je najprej vodil vzdr\xc5\xbeevanje, nato pa je postal direktor sektorja vodovoda in nato direktor tehni\xc4\x8dno-investicijskega sektorja. Leta 2006 je postal \xc4\x8dlan uprave Darsa. Zadol\xc5\xbeen je bil za vodenje podro\xc4\x8dja upravljanja, vzdr\xc5\xbeevanja in cestnine ter tako leta 2008 tudi vodil projekt uvedbe vinjet v Sloveniji. Pahorjeva vlada je leta 2009 razre\xc5\xa1ila tedanjo upravo Darsa, nakar se je Hojs zaposlil v Kranjski investicijski dru\xc5\xbebi, kjer je bil prokurist in tehni\xc4\x8dni direktor podjetja. Bil je ustanovni \xc4\x8dlan In\xc5\xbeenirske zbornice Slovenije, kot ene prvih zborni\xc4\x8dnih organizaciji v Sloveniji, bil je predsednik Slovenskega komiteja Svetovnega cestnega zdru\xc5\xbeenja in je veteran vojne za Slovenijo ter \xc4\x8dlan Zdru\xc5\xbeenja za vrednote slovenske osamosvojitve._NEWLINE_Svojo politi\xc4\x8dno pot je za\xc4\x8del v \xc4\x8dasu slovenske pomladi leta 1989 kot \xc4\x8dlan Slovensih kr\xc5\xa1\xc4\x8danskih demokratov in Koalicije Demos. Na prvih demokrati\xc4\x8dnih volitvah je bil izvoljen v skup\xc5\xa1\xc4\x8dino mesta Ljubljane. Po zdru\xc5\xbeitvi SLS in SKD in kasnej\xc5\xa1i ustanovitvi stranke Nove Slovenije je politi\xc4\x8dno pot nadaljeval v slednji. Leta 2011 je na listi Nove Slovenije kandidiral na pred\xc4\x8dasnih parlamentarnih volitvah. 10. februarja 2012 je bil imenovan za ministra za obrambo RS. Funkcijo ministra je opravljal do 20. marca 2013, ko je bila vladi Janeza Jan\xc5\xa1e izglasovana konstruktivna nazaupnica. Njegov mandat so najbolj zaznamovale odlo\xc4\x8ditve: preimenovanje nekaterih slovenskih voja\xc5\xa1nic po padlih vojakih v vojni za Slovenijo, posredovanje vojske ob poplavah, brezpla\xc4\x8dna odsvojitev nepremi\xc4\x8dnin, razdrtje pogodbe za nabavo osemkolesnikov s finskim podjetjem Patria, odlo\xc4\x8ditev, da se vladno letalo Falcon vpi\xc5\xa1e v register voja\xc5\xa1kih plovil in zopet za\xc4\x8dne uporabljati kot vladno letalo ter predlog, da se pred predsedni\xc5\xa1ko pala\xc4\x8do postavi \xc4\x8dastna garda slovenske vojske ._NEWLINE_Po volilnem kongresu NSi, ko je bila funkcija predsednice stranke ponovno zaupana Ljudmili Novak, je Ale\xc5\xa1a Hojsa svet Nove Slovenije imenoval za podpredsednika stranke._NEWLINE_Ale\xc5\xa1 Hojs je tudi izku\xc5\xa1en alpinist, udele\xc5\xbeil se je odprav v Ju\xc5\xbeno Ameriko, Afriko in v Himalajo, opravljen pa ima tudi radioamaterski izpit.'